R. Zajac, minister zdravotníctva SR: (2004-07-06):
Budem reagovať na pána poslanca Pašku, pretože predniesol dva procedurálne návrhy, a chcem len toľko povedať, že sa hlboko mýli, keď viaže tento zákon na zákon o takzvanú reformnú šesticu. Jedno jediné styčné miesto je tam, raz je tam spomenutý Úrad pre dohľad. Všetko ostatné je úplne autonómny zákon a myslím si, že to siahodlhé expozé, ktoré mal, skôr viedlo k tomu nie vecne, ale z iných dôvodov oddialiť prijatie tohto zákona. Nevidím tam žiadny iný vážny vecný problém a skôr si myslím, že zastávať isté rigorózne stanovisko prakticky cez mŕtvoly v tomto prípade sa nedá. Logická pasca je v rukách pána poslanca, zavádzame poriadok, podčiarkujem poriadok, po ktorom ktosi tak volal. Najťažšie sa mi bude reagovať na pána poslanca Bódyho, ktorý, po prvé, je v nevýhode, lebo naozaj to, čo hovoril, dostal. A pán poslanec Džupa mu to naznačil, že treba byť opatrný, lieková politika je úžasne nebezpečná a môžeme si povedať niektoré čísla, aby sme si ich zopakovali. Celá skupina primárnej a sekundárnej ambulantnej starostlivosti, na ktorú je napojených na špecializovanú a primárku vyše 10-tisíc lekárov, stojí okolo 6 miliárd. Všetky nemocnice sú povinné vyjsť z 9 plus 6 miliardami, z toho drvivú väčšinu im tvoria mzdy. Lieková politika spotrebúva 35 až 38 percent existujúcich zdrojov, a to sa chválime pred celou Európou, ako sme znížili náklady. Nemôžem na jednej strane chcieť od lekára, aby bol iba na zmluvu a na nijaký iný spôsob nebol napojený na verejné zdravotné poistenie a doslova a do písmena v oblastiach, ktoré sú veľmi zložité, fungoval možno za 30-, možno za 40-tisíc korún, z čoho sa mu odráta nájomné, z čoho sa mu odrátajú náklady na sestru. A nemôžem chcieť dávať 38 percent, to je rádovo 30, 28 miliárd brutto a 23 až 24 miliárd netto z verejných zdrojov a nechať to len tak pod takými klišé, ako je slobodná voľba a etické oprávnenie. Aký je rozdiel medzi poskytovateľom lekárnikom a poskytovateľom lekárom a poskytovateľom sestrou? V tom, že jeden bude mať zmluvu a druhý nie? Obviňujete ma z nejakého neoliberalizmu, rád by som si pri kávičke podiskutoval o liberalizme, neoliberalizme, o ľavici a pravici, nie je to až super ultra extra neoliberalizmus, ak necháte lekárne napojené na verejné zdravotné poistenie, aby fungovali len tak? Na základe iných parametrov, ako je parameter zmluvy. Viete, prečo chcú poisťovne zmluvy? Aby mali možnosť kontrolovať, na čo idú verejné prostriedky, ktoré ony vynakladajú. Hovoríte o liekových knižkách. Neuvedomujete si, že stojí to skoro nič. Za čarovné považujem faktické poznámky komunistov, ktorí sa rok a pol domáhajú poriadku a v tejto chvíli sú ochotní poprieť aj to, že 2 a 2 sú 4, len aby mali pravdu. Aj to je spôsob opozície, ale v tejto chvíli mám výbornú pozíciu. Ten zákon je skvelý a zavádza konečne pravidlá hry po 14 rokoch do lekárnictva. Ale, čo chcem oceniť na pánovi poslancovi Bódym, že jasne povedal, ja som to počul, aj keď opatrne, predsa len chce tomuto zákonu dať šancu. Aby som nezdržoval, lebo ešte by sa dalo všeličo dnes prerokovať. Myslím si, že ani ten návrh, aby sme oddialili prijatie tohto zákona, ktorý je úplne autonómny, a pán poslanec Paška by mal preukázať nielen verbálne a len tak buchnúť, čo príde na jazyk, kde je väzba na reformné zákony v tomto? V tom, že chceme dať do poriadku veci, zaviesť zmluvy, robiť inventúry, chceme mať čipové karty, chceme mať liekové knižky, kópie receptov, chceme zabrániť tomu, čo sa stalo na východnom Slovensku, odkiaľ pochádzate, že pod jedným menom a jednou adresou na deviatich rôznych miestach to isté meno, tá istá ulica, len iné  mesto sa objavili lieky rádovo za 4-, 5-tisíc korún, ktoré neexistujúci pacient mal údajne vyčerpať? Len 50-tisíc korún som dal na jednom sedení, Sideria vám to ukáže, úplne pokojne bez problémov je to teraz. Takýchto prípadov máme už stovky. Otázka, ktorá bude postavená, je otázka regulácie slobodného povolania a slobodné povolanie neznamená, robím si, čo chcem. Slobodné povolanie je viac regulované ako neslobodné, ak je takéhoto typu poskytovania. To je otázka, čo umožním a čo neumožním. Logicky sa budú lekárnici správať korporatívne. Nakoniec ide o 22-miliardový balík. Logicky sa právnické osoby budú domáhať toho istého práva, ako majú súkromné osoby, pretože zákon riešil situáciu, za ktoré právnická osoba môže poskytovať. A považujem túto zdravotnú starostlivosť za úplne legitímnu. A komora dostala veľké kompetencie, ako takých vyradiť, len by to museli chcieť robiť. Problémom, samozrejme, je, že máme dnes vyše 300 lekární, ktoré patria právnickým osobám, ak nie viac, ktoré ale vznikajú tak trošku nelegálne a tak trošku poza bučky cez takzvaných falošných lekárnikov a falošné nájmy. Je umenie veci pomenovať pravým menom? Otvoriť regulovaný trh, ale dohodnúť si ceny, dohodnúť si pravidlá hry? Iste nie. Zle sa proti takémuto zákonu ide, oceňujem, pán poslanec, jasne povedal, 12 rokov je v biznise a veľmi presne vie, keby bol on ministrom zdravotníctva,  k čomu raz tiež príde, presne takýto istý zákon predloží prinajmenšom v oblasti práv a právnických osôb poskytovať túto starostlivosť tak, ako ju majú, nemocničnú, adosovú a inú, úplne nepochybne. Som presvedčený, že parlament pochopí, že nejde o žiadny siedmy zákon, nemá na to väzbu a môžeme ho prerokovať v normálnych termínoch, nevraviac o tom, že všetkých 150 poslancov bude pod úžasným lobingom. Nakoniec tí, čo ovládajú a majú prístup k 22-miliardovému balíku, ten lobing musia spraviť, však majú zdravý rozum a nepôjdu proti sebe. Tomu rozumiem a na tento lobing som pripravený, preto ďakujem pánovi poslancovi Paškovi, ktorý povedal, že som milovníkom  dobrodružstiev, lebo presadzovať túto stoštyridsiatku, to naozaj bude pre mňa veľmi príjemné dobrodružstvo. A keď teda hovoríme o hodnotách a hodnoty sú pojem, ktorý sa v tomto parlamente začal objavovať, tak potom pre mňa je najvyššia hodnota, aby za tie isté peniaze naši občania dostali čo najviac kvalitnej zdravotnej starostlivosti, aby poslanci z komunistickej strany nemuseli mať obavy a aby čo najmenej peňazí zbytočne išlo inde, ako boli určené. A nepochybne v liekovej politike tieto veľké rezervy máme. Ďakujem pekne.